Ramaphosa verwelkom uitspraak teen taksbaas Tom MoyaneTom Moyane, voormalige kommissaris van die SAID (Foto: Brenda Masilela/ANA) Pres. Cyril Ramaphosa het die uitspraak in die Pretoriase hooggeregshof verwelkom wat afgedankte hoof van die Suid-Afrikaanse Inkomstediens se aansoek om sy werk terug te kry, van die hand gewys het. “Pres. Ramaphosa verwelkom die uitspraak as ŉ stap om die SAID te stabiliseer op ŉ tyd waar doeltreffende inkomste-invordering en belastinggeregtigheid noodsaaklik is vir ekonomiese herstel en om die vertroue van korporatiewe en persoonlike belastingbetalers in dié belangrike staatsinstansie te herstel,” het die presidensie in ŉ verklaring gesê. “Kragtens die aanbevelings van die Nugent-kommissie, sal die president binnekort met die proses begin om ŉ nuwe SAID-kommissaris aan te stel. Maroela Media het vroeër berig regter Hans Fabricius het Moyane se aansoek met koste van die hand gewys en gesê dit is geregverdig gebaseer op sy “boeliegedrag” tydens die hofverrigtinge. Die Nugent-kommissie van Ondersoek is in Mei deur Ramaphosa aangestel en moes ondersoek instel oor die bestuur en administrasie by die SAID. Ramaphosa het Moyane afgedank op aanbeveling van regter Nugent se tussentydse verslag. Moyane hou vol die dissiplinêre verhoor teen hom moes nie op dieselfde tyd as die SAID-kommissie plaasgevind het nie. Sedert hy die bestuur van die inkomstediens in 2014 oorgeneem het, het inkomste-invordering by die SAID gedaal met ŉ tekort van ongeveer R100 miljard.